section_heading: Zagreb u okovima
paragraph_text: Tema otpora nacističkoj okupaciji osim u Crvenom obzorju središnja je i u sljedećem kratkom romanu Zagreb u okovima koji je, nakon što je serijaliziran u tjedniku Naša sloga, bio objavljen 1944. u Buenos Airesu, ponovno u Defrančeskijevoj vlastitoj nakladi. Junak priče nezaposleni je činovnik bivše Kraljevine Jugoslavije, Milenko Mužinić koji od ustaških vlasti dobiva direktivu da se „dobrovoljno“ prijavi u vojsku s kojom će biti poslan na istočni front. U nemogućnosti da za sebe i svoju obitelj osigura egzistenciju dostojnu čovjeka, on sprovodi svoj očajnički plan te ubija suprugu i dvoje djece kako bi ih poštedio ratnih stradanja i odmazde ustaških vlasti.